“Kami Maupod ha Iyo”
“Kami maupod ha iyo, kay kami nakabati nga an Dios aada kaupod niyo.”—SAK. 8:23.
1, 2. (a) Ano an ginsiring ni Jehova nga mahitatabo ha aton panahon? (b) Ano nga mga pakiana an babatunon hini nga artikulo? (Kitaa an retrato hini nga pahina.)
MAY kalabotan ha aton panahon yana, hi Jehova nagtagna: “Hadto nga mga adlaw mahinanabo, nga an napulo ka tawo tikang ha ngatanan nga yinaknan han mga nasud magunit, hira magunit han saya niya nga usa nga Judio, ha pagsiring: Kami maupod ha iyo, kay kami nakabati nga an Dios aada kaupod niyo.” (Sak. 8:23) Pariho han simboliko nga napulo ka tawo, an mga may tunan-on nga paglaom ‘nagunit ha saya han usa nga Judio.’ Para ha ira, daku gud nga kadungganan nga makig-upod ha “Israel han Dios,” nga gindihogan pinaagi han espiritu kay maaram hira nga ginbibendisyonan ni Jehova ini nga mga dinihogan.—Gal. 6:16.
2 Pariho han igintagna ni propeta Sakarias, ginpabug-atan ni Jesus an pagkaurosa nga naieksperyensyahan han katawohan han Dios. Nagsiring hiya nga an iya mga sumurunod ginkukompwesto hin duha nga grupo, an “gutiay nga panon” ngan an “iba nga mga karnero.” Pero nagyakan hiya nga hira magigin “usa nga panon” nga “may usa la nga paraataman.” (Luc. 12:32; Juan 10:16) Salit may nabangon nga mga pakiana: (1) Kinahanglan ba hibaroan han iba nga mga karnero an ngaran han ngatanan nga dinihogan yana? (2) Paonan-o sadang tagdon han mga dinihogan an ira kalugaringon? (3) Kon may kakongregasyon ka nga nagtikang pakigbahin ha mga emblema ha Memoryal, ano an sadang mo magin reaksyon? (4) Sadang ka ba mabaraka tungod han nagtitikadamu nga nakikigbahin han mga emblema? Hisgotan naton an baton hini nga mga pakiana.
KINAHANGLAN BA NATON HIBAROAN AN NGARAN HAN NGATANAN NGA DINIHOGAN YANA?
3. Kay ano nga diri gud naton masisiguro kon hin-o an magigin membro han 144,000?
3 Kinahanglan ba hibaroan han iba nga mga karnero an ngaran han ngatanan nga dinihogan yana? Diri. Kay ano? Tungod kay bisan kon an usa may langitnon nga pagtawag, imbitasyon la an iya nakarawat, diri pa hiya sigurado kon makakarawat niya an balos. Ini an hinungdan nga hi Satanas nagamit hin “buwa nga mga propeta . . . basi isimang bisan an mga pinili, kon posible.” (Mat. 24:24) Waray gud maaram kon an usa nga dinihogan nga Kristiano makakakarawat han iya langitnon nga balos tubtob nga hukman hiya ni Jehova nga takos hito nga regalo. Iginhahatag ni Jehova an iya ultimo nga pag-uyon, o pagselyo antes mamatay an usa o antes magtikang an “daku nga kasakitan.” (Pah. 2:10; 7:3, 14) Salit waray kapulsanan an paghibaro kon hin-o ha mga surugoon han Dios an magigin membro han 144,000.[1]
4. Kon imposible hibaroan an ngaran han ngatanan nga dinihogan ha tuna yana, paonan-o kita “magunit” ha ira?
4 Kon imposible hibaroan an ngaran han ngatanan nga kaupod han espirituwal nga Israel yana, paonan-o “magunit” ha ira an mga membro han iba nga mga karnero? Tigamni an tagna ni Sakarias may kalabotan ha simboliko nga napulo ka tawo. ‘Hira magunit han saya han usa nga Judio, ha pagsiring: Kami maupod ha iyo, kay kami nakabati nga an Dios kaupod niyo.’ Bisan kon usa la nga Judio an gin-unabi dinhi, an mga pulong nga “iyo” ngan “niyo” nagpapasabot hin sobra usa nga indibiduwal. Kon sugad, ini nga espirituwal nga Judio nagrirepresentar ha grupo han mga dinihogan, diri ha usa nga indibiduwal! Salit diri kinahanglan makilala an tagsa nga dinihogan ngan umupod ha iya. Lugod, kinahanglan naton hira makilala sugad nga grupo ngan suportaran hira. Waray gud kita mababasa ha Kasuratan nga nag-aaghat ha aton nga sumunod ha usa nga indibiduwal. Hi Jesus la an aton Lider.—Mat. 23:10.
PAONAN-O SADANG TAGDON HAN MGA DINIHOGAN AN IRA KALUGARINGON?
5. Ano nga pahamangno an sadang hunahunaon hin maopay han mga dinihogan, ngan kay ano?
5 Sadang hunahunaon hin maopay hadton nakikigbahin ha mga emblema ha Memoryal an pahamangno ha 1 Corinto 11:27-29. (Basaha.) Ano an ginpapabug-atan dinhi ni apostol Pablo? An usa nga dinihogan magigin diri takos ha pakigbahin kon waray niya tipigi an iya maopay nga relasyon kan Jehova. (Heb. 6:4-6; 10:26-29) Ini nga pahamangno nagpapahinumdom ha mga dinihogan nga waray pa nira makarawat an balos. Kinahanglan mangalimbasog gud hira nga ‘makab-ot an tumong basi makarawat an premyo nga langitnon nga pagtawag han Dios pinaagi kan Kristo Jesus.’—Fil. 3:13-16.
6. Ano an sadang magin panhunahuna han dinihogan nga mga Kristiano ha ira kalugaringon?
6 Gin-aghat ni Pablo an dinihogan nga mga Kristiano nga ‘magkinabuhi uyon ha pagin tinawag.’ Paonan-o nira ini hihimoon? Hi Pablo nagsaysay nga pinaagi ha pagkaada “bug-os nga pagpaubos ngan pagkamalumo, pasensyoso, mahigugmaon nga nagpapailob ha kada tagsa, ngan nangangalimbasog gud nga matipigan an pagkaurosa ha espiritu pinaagi han kamurayawan nga nagbubugkos ha iyo.” (Efe. 4:1-3) An espiritu ni Jehova nabulig ha iya mga surugoon nga magin mapainubsanon, diri mapahitas-on. (Col. 3:12) Salit mapainubsanon nga ginkakarawat han mga dinihogan nga waray hira labaw nga baraan nga espiritu kon itanding ha mga may tunan-on nga paglaom. Diri hira nasiring nga may espesyal hira nga kahibaro o kapahayagan; diri liwat hira nag-aangkon nga mas labaw hira ha iba ha pipira nga paagi. Diri gud liwat hira mag-aaghat ha iba nga makigbahin ha mga emblema; lugod, mapainubsanon nga ginkakarawat nira nga hi Jehova an nagpipili ha mga dinihogan.
7, 8. Ano an diri ginlalaoman han dinihogan nga mga Kristiano, ngan kay ano?
7 Bisan kon makalilipay gud nga pribilehiyo an pakakarawat han langitnon nga pagtawag, an mga dinihogan diri naglalaom hin espesyal nga pagtratar han iba. (Efe. 1:18, 19; basaha an Filipos 2:2, 3.) An espiritu ni Jehova mismo an nagpapamatuod ha ira. Waray ito ipahibaro ha ngatanan. Salit diri hira nahipapausa kon an iba diri dayon natuod nga gindihogan hira pinaagi han baraan nga espiritu. Ngani, maaram hira nga an Kasuratan nagsasagdon nga diri tumoo dayon kon may nag-aangkon nga nakakarawat hin espesyal nga pribilehiyo tikang ha Dios. (Pah. 2:2) Diri liwat hira nagpapakilala nga dinihogan hira. Kasagaran nga diri ngani nira igin-iistorya an ira pagin dinihogan basi diri maipokus ha ira an atensyon, ngan diri nira iginhahambog an ira balos ha tidaraon.—1 Cor. 1:28, 29; basaha an 1 Corinto 4:6-8.
8 Dugang pa, an dinihogan nga mga Kristiano diri naghuhunahuna nga membro hira hin espesyal nga grupo. Diri nira ginbibiling an iba nga dinihogan para makig-upod ha ira o magtirirok nga hira-hira la basi pag-adman an Biblia. (Gal. 1:15-17) Magriresulta ini hin pagkabahin-bahin ha kongregasyon ngan kontra ini ha giya han baraan nga espiritu nga nag-aaghat hin kamurayawan ngan pagkaurosa.—Basaha an Roma 16:17, 18.
ANO AN SADANG MO MAGIN REAKSYON?
9. Kay ano nga sadang ka magbantay ha imo pagtratar ha usa nga nakaon han tinapay ngan nainom han bino durante han Memoryal? (Kitaa an kahon nga “An Gugma ‘Diri Nagawi hin Diri Desente.’”)
9 Ano an sadang mo magin pagtratar ha usa nga nakikigbahin ha mga emblema ha Memoryal? Hi Jesus nagsiring ha iya mga disipulo: “Kamo ngatanan magburugto.” Nagpadayon hiya: “An bisan hin-o nga nagpapahitaas pauubson, ngan an bisan hin-o nga nagpapaubos pahihitas-on.” (Mat. 23:8-12) Salit sayop gud nga ipahitaas an usa nga indibiduwal bisan pa kon dinihogan hiya nga bugto han Kristo. May kalabotan ha mga tigurang, gin-aaghat kita han Biblia nga subaron an pagtoo hadton mga nangunguna, pero waray gud ito magsugo nga ipahitaas an bisan hin-o nga indibiduwal sugad nga aton lider. (Heb. 13:7) Oo, an Kasuratan nasiring nga an iba “sadang tagdon nga angay han doble nga kadungganan.” Pero takos hira han doble nga kadungganan diri tungod kay dinihogan hira, kondi tungod kay ‘nangunguna hira ha maopay nga paagi’ ngan “maduruto ha pagpahayag ngan pagtutdo han pulong.” (1 Tim. 5:17) Salit kon tatagan naton hin sobra nga pagdayaw ngan atensyon an mga dinihogan, diri hira magigin komportable. Mas maraot pa gud, kon tatrataron naton hira ha sugad nga paagi, bangin makurian hira nga magpabilin nga mapainubsanon. (Roma 12:3) Diri gud naton karuyag nga kita an magin hinungdan nga mapakdol an usa han kabugtoan han Kristo!—Luc. 17:2.
10. Paonan-o mo maipapakita nga ginrirespeto mo an dinihogan nga mga Kristiano?
10 Paonan-o naton maipapakita nga ginrirespeto naton an mga gindihogan ni Jehova? Diri naton hira papakianhan kon paonan-o hira gindihogan. Pinaagi hito nalilikyan naton an panginlabot ha mga butang nga waray kita labot. (1 Tes. 4:11; 2 Tes. 3:11) Diri naton sadang hunahunaon nga an kag-anak, asawa o bana, o mga paryente han dinihogan magigin dinihogan liwat. Diri ito napapanunod tikang ha pamilya. (1 Tes. 2:12) Lilikyan liwat naton an pagpinakiana ha padis han dinihogan mahitungod han iya inaabat nga diri niya makakaupod an iya padis ha Paraiso. Imbes nga magpinakiana hin bangin nakakasakit, nasarig gud kita nga bubuklaron ni Jehova an iya kamot ngan ‘bubusugon an tinguha han tagsa nga buhi.’—Sal. 145:16.
11. Paonan-o kita napapanalipdan kon ginlilikyan naton an ‘pagdayaw han mga personalidad’?
11 Kon husto an aton pagtratar ha dinihogan nga mga Kristiano, napapanalipdan kita tikang ha peligro. An Kasuratan nasiring nga an “buwa nga kabugtoan” makakasulod ha kongregasyon. (Gal. 2:4, 5; 1 Juan 2:19) Ini nga mga impostor bangin mag-angkon pa ngani nga mga dinihogan. May mga dinihogan liwat nga posible nga diri magmatinumanon. (Mat. 25:10-12; 2 Ped. 2:20, 21) Kon lilikayan naton an ‘pagdayaw han mga personalidad,’ diri kita maipapahirayo ha kamatuoran han sugad nga mga tawo, o magluluya an aton pagtoo kon diri magmatinumanon an usa nga prominente o maiha na nga nag-aalagad kan Jehova.—Jud. 16, ftn.
SADANG KA BA MABARAKA HA KADAMU HAN NAKIKIGBAHIN HA MGA EMBLEMA?
12, 13. Kay ano nga diri kita sadang mabaraka ha kadamu han nakaon han tinapay ngan nainom han bino durante han Memoryal?
12 Han naglabay nga mga tuig, hinbaroan naton nga nagtitikadamu an nakikigbahin ha mga emblema ha Memoryal han kamatayon han Kristo. Kabaliktaran ito ha nagtitikaguti nga nakikigbahin han mga emblema han naglabay nga mga dekada. Sadang ba kita mabaraka hini nga pagtikadamu? Diri. Tagdon naton an pipira nga importante nga butang.
13 “Kilala ni Jehova an iya mga gintatag-iya.” (2 Tim. 2:19) An mga nag-iihap ha mga nakikigbahin han mga emblema ha Memoryal diri makakaghukom kon hin-o gud an may langitnon nga paglaom. Kaupod ha mga nakikigbahin han mga emblema adton sayop nga naghuhunahuna nga dinihogan hira. May mga nakikigbahin han mga emblema nga ha urhi umundang. An iba may sakit ha hunahuna o problema ha emosyon salit natoo hira nga magmamando hira ha langit kaupod han Kristo. Tungod hito, an kadamu han mga nakikigbahin han mga emblema diri nagpapakita han husto nga kadamu han mga dinihogan nga nanhibilin dinhi ha tuna.
14. Ano an ginsisiring han Biblia may kalabotan ha kadamu han mahibibilin nga dinihogan pagtikang han daku nga kasakitan?
14 May-ada mga dinihogan ha iba-iba nga bahin han kalibotan kon umabot hi Jesus basi tirukon hira ngadto ha langit. May kalabotan hito nga panahon, an Biblia nasiring mahitungod kan Jesus: “Susugoon niya an iya mga anghel ngan pinaagi hin daku nga tunog han trumpeta, ira titirukon an iya mga pinili tikang ha upat nga direksyon han hangin, tikang ha usa nga kataposan han langit tubtob ha usa nga kataposan.” (Mat. 24:31) Iginpapakita han Kasuratan nga gutiay na la nga dinihogan an mahibibilin dinhi ha tuna hinin kataposan nga mga adlaw. (Pah. 12:17) Pero waray magsumat an Biblia kon pira kadamu an mahibibilin pagtikang han daku nga kasakitan.
15, 16. Ano an kinahanglan naton hibaroan may kalabotan ha 144,000 nga ginpili ni Jehova?
15 Hi Jehova an magdidesisyon kon san-o hiya magpipili hin mga dinihogan. (Roma 8:28-30) Hi Jehova nagtikang pagpili hin mga dinihogan katapos mamatay ngan mabanhaw hi Jesus, ngan iginpapakita nga dinihogan an ngatanan nga Kristiano ha siyahan nga siglo. Tikang han siyahan nga siglo tubtob ha pagtikang han kataposan nga mga adlaw, kadam-an han nag-aangkon nga sumurunod han Kristo mga buwa nga Kristiano; iginpariho hira ni Jesus ha “mga banwa.” Bisan pa hini, padayon nga nagpipili hi Jehova hin pipira nga matinumanon, nga gin-unabi ni Jesus sugad nga “mga trigo.” (Mat. 13:24-30) Durante ha kataposan nga mga adlaw, padayon nga nagpipili hi Jehova hadton magkukompwesto han 144,000.[2] Kon magdesisyon hi Jehova nga dihogan an pipira durante hinin ultimo nga bahin han kataposan nga mga adlaw, hin-o kita para kwestyunon ito? (Isa. 45:9; Dan. 4:35; basaha an Roma 9:11, 16.)[3] Sadang kita mag-ikmat nga diri magin pariho han diskontento nga mga trabahador nga nagreklamo mahitungod han pagtratar ha iya agaron ha mga trabahador nga inabot han mga alas-5 han kulop.—Basaha an Mateo 20:8-15.
16 Diri ngatanan nga may langitnon nga paglaom kaapi han “matinumanon ngan maaramon nga uripon.” (Mat. 24:45-47) Pariho han siyahan nga siglo, ginpapakaon ni Jehova ngan ni Jesus yana an damu nga tawo pinaagi hin pipira nga indibiduwal. Pipira la nga dinihogan nga Kristiano ha siyahan nga siglo an gin-gamit ha pagsurat han Kristiano nga Griego nga Kasuratan. Sugad man yana, pipira la nga dinihogan nga Kristiano an ginpili basi magtagana hin espirituwal nga “pagkaon ha husto nga panahon.”
17. Ano an imo hinbaroan hini nga artikulo?
17 Ano an aton hibabaroan hini nga aton paghisgot? Duha nga regalo an iginhahatag ni Jehova—langitnon nga kinabuhi para ha mga Judio ngan tunan-on nga kinabuhi para ha simboliko nga napulo ka tawo. Pero pariho nga suruklan han pagkamatinumanon an iya ginkikinahanglan ha mga may langitnon nga pagtawag ngan an mga may tunan-on nga paglaom. Ini nga duha nga grupo sadang magpabilin nga mapainubsanon, nagkakaurosa, ngan nag-aaghat hin kamurayawan ha kongregasyon. Samtang nagtitikahirani an kataposan, hinaot magin determinado kita ngatanan nga mag-alagad sugad nga usa nga panon ilarom ha paggiya han Kristo.
[1] (parapo 3) Iginpapakita han Salmo 87:5, 6 nga ha tidaraon posible nga ipapahayag an ngaran han ngatanan nga makakaupod ni Jesus ha pagmando ha langit.—Roma 8:19.
[2] (parapo 15) Bisan kon iginpapakita han Buhat 2:33 nga may bahin hi Jesus ha pagpili, hi Jehova mismo an nag-iimbitar ha usa para ha langitnon nga pagtawag.
[3] (parapo 15) Para ha dugang nga impormasyon, kitaa an “Pakiana Tikang ha mga Magbarasa” ha An Barantayan, Mayo 1, 2007, p. 30-31.
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn